Petter Eliassen

:*For krimhelten med samme navn, se «[[Petter Eliassen (krimhelt)]]»*

**Petter Eliassen** (født 1. desember 1985) er en norsk tidligere langrennsløper. Han satset på langløp i Ski Classics og var i 2019/20- og 2020/21-sesongene en del av Team Ragde Eiendom som drives av brødrene Anders Aukland og Jørgen Aukland. Han representerte også Tverrelvdalen IL. 

Eliassen vant Ski Classics sammenlagt sesongene 2014/15 og 2015/16 og har blant annet vunnet langløpene König Ludwig Lauf (2015), Vasaloppet (2015 og 2020), Birkebeinerrennet (2015 og 2019), Årefjällsloppet (2015), Jizerská padesátka (2016), La Diagonela (2016), Kaiser Maximilian Lauf (2016), Reistadløpet (2017), Ylläs–Levi (2017) og Marcialonga (2019).

## Privatliv
Eliassen er født i Trondheim, oppvokst på Sverresborg, og startet sin karriere i den lokale Byaasen Skiklub før han meldte overgang til Byåsen IL i 2009 og videre til Tverrelvdalen IL i 2014. Han var i årene 2006–2010 løper hos regionlaget Team Trøndelag før han i årene 2010–2014 var en del av Norges Skiforbunds elitelag. Eliassen har siden 2013 vært bosatt i Alta, med samboer og tre barn.

## Karriere
Eliassen tok sin første seier som senior da han i februar 2008 vant 30 km fri under Skandinavisk Cup i Sundsvall. Dette ble fulgt opp av en suveren seier på 30 km fri under Norgescupen i Harstad mars 2008 hvor han utklasset det øvrige feltet i en fellesstart. Samme sesong tok han en bronse under U-23 VM i Italia, på 15 km klassisk.

Under NM på ski 50 km på Røros i 2009 ledet han lenge alene fellesstarten, men ble hentet inn av feltet like før mål og måtte nøye seg med femteplass.

Han debuterte i verdenscupen i langrenn 14. mars 2009, og hans beste individuelle verdenscupplassering er en fjerdeplass i 50 km fri teknikk fra Holmenkollrennene i 2013, knapt tre sekunder bak vinner Aleksandr Legkov. Hans nest beste resultat fra verdenscupen er sjetteplassen på 30 km fri i Davos i 2011. Samme sted og samme distanse i 2013 gav ham en 7.-plass

Under NM på ski 2010 tok han bronse på 50 km klassisk. Under Ski-VM 2011 i Holmenkollen lå han lenge godt an, men falt like før mål og ble til slutt nr. 11 på 50 km. På 15 km kom han på 15.-plass.

Fra 2014 satset han på langløp og representerte Team LeasePlan Go. Han vant Swix Ski Classics sammenlagt i 2015. Han vant sesongens fire siste løp: König Ludwig Lauf, Vasaloppet, Birkebeinerrennet og Årefjellsloppet. I Birkebeinerrennet 2015 satte han ny løyperekord da han distanserte World Cup-vinner i langrenn Martin Johnsrud Sundby på den siste kilometeren. Eliassen startet forøvrig denne sesongen med å bli nummer to under det nasjonale åpningsrennet på Beitostølen i november 2014, bak Johnsrud Sundby, men foran den øvrige norske eliten.  

Før siste renn i sesongen 2015/16, Årefjellsloppet, ledet han Visma Ski Classics med 161 poeng ned til andremann i sammendraget, Tord Asle Gjerdalen. Dette etter seire i Jizerska Padesatka, La Diagonela og Kaiser Maximillians Lauf, samt andreplasser i Marcialonga og Toblach–Cortina og 3.-plass i Birkebeinerrennet 2016. 

Etter tredjeplass i Årefjellsloppet 2016 vant han Ski Classics for andre året på rad, med en seiersmargin på 211 poeng ned til andremann, Tord Asle Gjerdalen.  

Etter sesongen 2015/16 var han rangert som verdens beste langløper hos Visma Ski Classics.. 

I august 2016 vant han det 48 km lange Alliansloppet i Trollhättan i Sverige foran en samlet langløpselite.

Sesongen 2016/17 innledet Eliassen med en 6.-plass på 15 km klassisk under den nasjonale sesongåpningen på Beitostølen i november, 45 sekunder bak vinneren, Didrik Tønseth fra Byåsen IL. Deretter vant han det første rennet i Visma Ski Classics 2016/17, prologen på 10 km i sveitsiske Pontresina. Helga derpå, i italienske La Sgambeda, førte han an de fleste av de 35 km, men ble slått i spurten av de to andre i utbrytertrioen, Tord Asle Gjerdalen og Ilja Tsjernousov.

I de første løpene på nyåret 2017 leverte Eliassen, til ham å være, noe under pari grunnet lange sykdomsavbrekk både før og under sesongen. Han kom imidlertid sterkt tilbake medio februar med sterke andreplasser i både Toblach–Cortina og Jizerska Padesatka, begge over 50 km. I det førstnevnte var han i et langt brudd med Tord Asle Gjerdalen og i det andre ditto med Morten Eide Pedersen. Det øvrige felt ble klart distansert i begge tilfeller.  

I sesongens kanskje viktigste renn; Vasaloppet 2017, som han vant i 2015, trakk Eliassen feltet i store deler av de 90 km, men sloknet mot slutten og endte på en 17.-plass.  

I Birkebeinerrennet 2017 endte han på andreplass, 48 sekunder bak FIS Ski World Cup-vinner 2016/17; Martin Johnsrud Sundby. Sundby fikk således revansje for nederlaget for Eliassen i samme renn i 2015. Eliassen beholdt dog løyperekorden.  

I Årefjellsloppet 2017 endte Eliassen på en fjerdeplass i en spurt blant fem etter atter en gang å ha dominert løpet underveis. Vinner her ble den evigunge Anders Aukland, i sitt 45. år.  

I Visma Ski Classic sesongen 2016/17 nest siste løp, Reistadløpet i Troms var det imidlertid Eliassen sin tur, og det til gangs. Han gikk solo allerede etter noen få kilometer og utklasset den øvrige langløpselite totalt. Seiersmarginen ble til slutt på 3 minutter og 17 sekunder over de 50 km, en nesten helt uhørt seiersmargin i moderne toppidrett. Det var forøvrig første gang på et par sesonger Eliassen og mange andre av de fremste løperne i touren benyttet festevoks. 

I sesongens siste løp, i nordfinske Ylläs-Levi over 64 km, lå Eliassen avventende lenge, men slo heftig til ca. 15 km fra mål og gikk rett ifra sine argeste konkurrenter, og det på flat mark. Selv de mest iherdige forsøk fra Team Santander-trioen Tord Asle Gjerdalen, Anders Aukland og Andreas Nygaard på å hente ham inn, nyttet ikke. Eliassen vant med en margin på 59 sekunder og sikret med dette en andreplass totalt i Visma Ski Classics 2016/17 og seier totalt i Nordic Ski Classics 2017.  

Seieren i Ylläs-Levi 2017 var Eliassens tiende seier i Ski-Classics touren, på tre sesonger. Tilsammen har han 19 pallplasseringer gjennom disse sesongene 2014–17.

Eliassen la opp i 2017, men gjorde comeback i 2018 med laget Team BN Bank. Han vant Kaiser Maximilian Lauf, Marcialonga og Birkebeinerrennet i 2019. Fra 2019/20-sesongen og påfølgende sesong var han en del av Team Ragde Eiendom. Han la opp i 2021.

## Resultater Ski Classics
### 2014/15
**1.-plass sammenlagt**
* 7.-plass Prolog
* 7.-plass La Sgambeda
* 2.-plass Jizerská padesátka 
* 5.-plass La Diagonela
* 7.-plass Marcialonga
* 1.-plass König Ludwig Lauf 
* 1.-plass Vasaloppet
* 1.-plass Birkebeinerrennet  på ny løyperekord 2.19.28,3
* 1.-plass Årefjällsloppet

### 2015/16
* 1.-plass Jizerská padesátka
* 1.-plass La Diagonela
* 2.-plass Marcialonga
* 1.-plass Kaiser Maximillians Lauf
* 2.-plass Toblach-Cortina
* 3.-plass Birkebeinerrennet
* 1.-plass sammenlagt Ski Classics 2015/16

## Referanser


## Eksterne lenker
* 
*  Profil hos Visma Ski Classics